Diari Oficial de la Generalitat Valenciana


Sumari del DOGV 9849, del 15-05-2024 (2024/4035)

RESOLUCIÓ de 30 d'abril de 2024, del director general de Desenvolupament Rural, per la qual, de conformitat amb el que s'establix en la normativa europea, es declaren agrupacions de productors reconegudes les corporacions de dret públic de les denominacions d'origen protegides, indicacions geogràfiques protegides i indicacions geogràfiques en àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9849

Data del DOGV
:   15-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4035


Data del document
:   30-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * sector agrari

RESOLUCIÓ de 30 d'abril de 2024, del director general de Desenvolupament Rural, per la qual, de conformitat amb el que s'establix en la normativa europea, es declaren agrupacions de productors reconegudes les corporacions de dret públic de les denominacions d'origen protegides, indicacions geogràfiques protegides i indicacions geogràfiques en àmbit territorial de la Comunitat Valenciana. [2024/4035]  
  
Amb data 23 d'abril 2024 s'ha publicat en el Diario Oficial de la Unión Europea el Reglament (UE) 2024/1143, d'11 d'abril de 2024 del Parlament Europeu i del Consell, relatiu a les indicacions geogràfiques de la Unió per a vins, begudes espirituoses i productes agrícoles, així com especialitats tradicionals garantides i termes de qualitat facultatius per a productes agrícoles, pel qual es modifiquen els reglaments (UE) número 1308/2013, (UE) número 2019/787 i (UE) número 2019/1753, i es deroga el Reglament (UE) número 1151/2012; el Reglament 2024/1143 té prevista l'entrada en vigor al cap de 20 dies de publicar-se en el Diario Oficial de la Unión Europea, i çés aplicable a partir del 13 de maig de 2024.  
L'article 33.7 de l'esmentat reglament establix que «els estats membres podran decidir que les agrupacions de productors reconegudes en virtut del dret nacional abans del 13 de maig de 2024 siguen reconegudes de conformitat amb l'apartat 1».  
Per a això, tals agrupacions hauran de complir els següents requisits, previstos en l'article 33.2 del mateix reglament:  
a) tindre una forma jurídica determinada, i  
b) complir alguna de les següents condicions:  
i) comptar amb un mínim del 50 % dels productors del producte entre els seus membres, o  
ii) comptar amb un percentatge mínim de productors del producte entre els seus membres i amb un mínim del 50 % del volum o del valor de la producció comercialitzable.  
A la Comunitat Valenciana, la Llei 10/2006, de 26 de desembre, de mesures fiscals, de gestió administrativa i financera, i d'organització de la Generalitat, establix en el capítol XVII, «De la protecció dels sistemes de qualitat agroalimentària», el marc general constituït per les figures de qualitat agroalimentària, d'acord amb la normativa europea. Els sistemes de qualitat són les denominacions d'origen protegides, les indicacions geogràfiques protegides, les especialitats tradicionals garantides, l'agricultura ecològica, la marca de qualitat CV i l'artesania agroalimentària.  
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, establix les normes d'organització, funcionament i règim jurídic que han de complir els consells reguladors o òrgans de gestió amb personalitat jurídica pròpia com a corporacions de dret públic. A més, assenyala que a estes entitats els són aplicables la normativa comunitària, la legislació estatal bàsica, les disposicions del capítol XVII de la Llei 10/2006, de 26 de desembre, de la Generalitat, de mesures fiscals, de gestió administrativa i financera, i d'organització de la Generalitat, el mateix decret i les reglamentacions de les diferents figures de qualitat, així com les reglamentacions internes dels consells reguladors o òrgans de gestió aprovades per la conselleria competent en matèria d'agricultura i alimentació.  
  
En virtut d'esta normativa, en l'àmbit territorial de la Comunitat Valenciana, s'han constituït 19 figures de qualitat agroalimentària diferenciada, (10 DOP, 5 IGP i 4 denominacions específiques) que tenen el seu propi consell regulador com a corporació de dret públic encarregada de la seua gestió. Així mateix, posseïxen la seua reglamentació específica, i són les que es detallen en l'annex, amb referència a la norma d'aprovació.  
Tenint en compte tot l'anterior, considerant que les corporacions de dret públic assenyalades en l'annex complixen amb els requisits anteriorment esmentats, i en virtut de les competències atribuïdes a la conselleria competent en matèria d'agricultura i alimentació, i a la Direcció General de Desenvolupament Rural pel Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, resolc:  
  
Primer  
Declarar que les corporacions de dret públic assenyalades en l'annex, reconegudes en virtut del dret nacional amb anterioritat a la data d'entrada en vigor del Reglament (UE) 2024/1143, d'11 d'abril, del Parlament Europeu i del Consell, complixen els requisits que s'establixen en l'article 33.2 del reglament esmentat.  
  
Segon  
Declarar per a totes elles, en virtut d'això, la condició d'agrupacions de productors reconegudes a escala nacional, a l'empara del que es disposa en l'article 33.7 del Reglament (UE) 2024/1143, d'11 d'abril, del Parlament Europeu i del Consell.  
  
Tercer  
La present resolució tindrà efectes des de la data d'entrada en vigor de l'article 33.7 esmentat del Reglament (UE) 2024/1143, d'11 d'abril, del Parlament Europeu i del Consell.  
  
Contra la present resolució, que no posa fi a la via administrativa, es podrà interposar un recurs d'alçada en el termini d'un mes, comptat a partir de l'endemà de publicar-se en el Diari Oficial de la Generalitat Valenciana, davant del secretari autonòmic d'Agricultura, Ramaderia i Pesca, de conformitat amb el que es preveu en l'article 121 de la Llei 39/2015, d'1 d'octubre, del procediment administratiu comú de les administracions públiques.  
  
València, 30 d'abril de 2024.- El director general de Desenvolupament Rural: Francisco Javier Benito Goerlich.  
  
  
  
ANNEX  
  
A. Denominacions d'origen protegides de productes no vínics  
1. Consell Regulador DOP Carxofa de Benicarló: Orde 26/2010, de 15 de juliol, de la Conselleria d'Agricultura Pesca i Alimentació, per la qual s'aprova el text del Reglament de la Denominació d'Origen Protegida Carxofa de Benicarló i el seu consell regulador (DOGV 6321, 29.07.2010)  
2. Consell Regulador DOP Arròs de València: Orde de 21 de setembre de 2000, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Arròs de València i del seu consell regulador (DOGV 3846, 28.09.2000)  
  
3. Consell Regulador DOP Xufa de València: Orde 17/2010, de 18 de maig, de la Conselleria d'Agricultura, Pesca i Alimentació, per la qual s'aprova el text del Reglament de la Denominació d'Origen Protegida Xufa de València i el seu consell regulador (DOGV 6531, 30.05.2011)  
4. Consell Regulador DOP Granada Mollar d'Elx: Orde 12/2016, de 3 de juny, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la Denominació d'Origen Protegida Magrana Mollar d'Elx / Magrana d'Elx i del seu consell regulador (DOGV 7807, 16.06.2016)  
  
5. Consell Regulador DOP Kaki de la Ribera del Xúquer: Orde 40/2010, de 17 de novembre, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Protegida Kaki Ribera del Xúquer i el seu consell regulador (DOGV 6403, 23.11.2010)  
6. Consell Regulador DOP Nespres Callosa d'en Sarrià: Orde 14/2014, de 20 de juny, de la Conselleria de Presidència i d'Agricultura, Pesca, Alimentació i Aigua, per la qual s'aprova el Reglament de la Denominació d'Origen Protegida Nespres Callosa d'en Sarrià i el seu consell regulador (DOGV 7319, 17.07.2014)  
7. Consell Regulador DOP Raïm de taula Embossat del Vinalopó: Orde 16/2017, de 19 de maig, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova el Reglament de la Denominació d'Origen Protegida Raïm de Taula Embossat Vinalopó i el seu consell regulador (DOGV 8053, d'01.06.2017)  
  
B. Indicacions geogràfiques protegides de productes no vínics  
1. Consell Regulador IGP Cireres de la Muntanya d'Alacant: Orde de 14 de juny de 1991, de la Conselleria d'Agricultura i Pesca, per la qual es modifica i amplia l'Orde de 19 de juny de 1988, per la qual s'aprova el Reglament de la Denominació Específica Cireres de la Muntanya d'Alacant i el seu consell regulador (DOGV 1610, 28.08.1991)  
  
2. Consell Regulador IGP Cítrics Valencians: Orde 39/2010, de 12 de novembre, de la Conselleria d'Agricultura, Pesca i Alimentació, per la qual s'aprova el Reglament de la Indicació Geogràfica Protegida Cítrics Valencians i el seu consell regulador (DOGV 6403, 23.11.2010)  
  
3. Consell Regulador comú a IGP Torró de Xixona i IGP Torró d'Alacant: Orde de 26 de setembre de 1995, de la Conselleria d'Agricultura i Medi Ambient, per la qual s'aprova el Reglament de les denominacions específiques Xixona i Torró Alacant, i el seu consell regulador comú (DOGV 2605, 16.10.1995)  
  
C. Denominacions d'origen protegides de productes vitivinícoles  
1. Consell Regulador DOP Alacant: Orde 5/2011, de 16 de novembre, de la Conselleria de Agricultura, Pesca, Alimentació i Aigua, per la qual s'aprova el text del reglament i plec de condicions de la Denominació d'Origen Protegida Alacant i el seu consell regulador  
  
2. Consell Regulador DOP Utiel-Requena: Orde 20/2023, de 6 de juliol, de la Conselleria de Agricultura, Desenvolupament Rural, Emergència Climàtica i Transició Ecològica, que aprova els Estatuts de la Denominació d'Origen Protegida Utiel-Requena i el seu consell regulador (DOGV 9637, 12.07.2023)  
3. Consell Regulador DOP València: Orde 13/2011, de 20 de maig, de la Conselleria d'Agricultura, Pesca i Alimentació, per la qual s'aprova el text del reglament i plec de condicions de la Denominació d'Origen Protegida València i el seu consell regulador (DOGV 6531, 30.05.2011)  
  
D. Indicacions geogràfiques protegides de productes vitivinícoles  
1. Consell Regulador IGP Castelló: Orde de 23 de setembre de 2003, de la Conselleria de Agricultura, Pesca i Alimentació, per la qual es regula la Indicació Geogràfica de Vi de la Terra de Castelló (DOGV 4601, 03.10.2003)  
  
E. Indicacions geogràfiques  
1. Consell Regulador de Denominacions Específiques Begudes Espirituoses Tradicionals d'Alacant: Orde de 27 de juliol de 1993, de la Conselleria d'Agricultura i Pesca, per la qual regula les denominacions específiques Aperitiu-Café d'Alcoi; Tomaní d'Alacant; Herber de la Serra de Mariola (Alacant), i Anís d'Alacant, i el seu consell regulador (Consell Regulador de les Begudes Espirituoses Tradicionals d'Alacant) (DOGV 2104, 16.09.1993)